اسلام آباد(آن لائن) وزیرِاعظم عمران خان پارینے کہ گیس انا بابت معاملہ غاتا تعلقداری اسہ صوبہ یا علاقہ سے آن اف وخت اس کہ دا مچ آ ملک انا ویل اسے، گیس نا بابت معاملہ غاتیا جوان سلاہ غان پد آخبت نا لائحہ عمل ءِ جوڑ کننگ نا گرج ءِ، کل انا سلاہ تے کونسل نا مون آ تخنگے۔ وزیر اعظم نا کماشی ٹی گیس انا بشک انا بابت ویل آتیا تدوک آ دے دیوان اس اڈ ہلک۔ دیوان ٹ بنجائی وزیر تیان پرویز خٹک، سید شبلی فراز، ڈاکٹر فہمیدہ مرزا، اسد عمر، عمرایوب خان، خصوصی کمکار ندیم بابر و ڈاکٹر شہباز گل اسک بشخ ہلکر۔ دیوان اٹ ملک اٹ گیس انا ویل، گیس انفراسٹرکچر، گیس انا بشخ ءِ دوئی آ ویل و آخبت نا گرج آتے مون آ تخسا بروک آ لائحہ عمل نا بابت اٹ تفصیل اٹ تینا خیال آتا درشانی ءِ کننگا۔ خصوصی کمکار ندیم بابر ملکی کہول آ گیس انا پیداوار، ملکی گرج آک، درآمد مروک آ گیس انا کچ و بہا و آخبت نا گرج آتے مون آ تخسا طلب و رسد نا خرچہ غاتیا جوان تفصیل اٹ بریفنگ تس۔
